Маситтаза Кадыров Рамзанс Кремлига арз дира завод хьалаяран хьокъехь шена тIеэцна декхарш ‘Роснефть’ компанис къочуш ца дина аьлла. 2015-чу шарахь гIуран-баттахь хаам баржийра Оьрсийчоьнан ‘Коммерсантъ’ газето, Путинс Нохчийчоьнан мехкадаьттан Iуналла дечу Роснефтан ‘Чеченнефтехимпром’ филиал республикан урхаллин дола яккха сацам къобал бина аьлла. Сацам бинехь а, цу чолхедийрзинчу хаттарх йист ялаза яра хIинццалц. Чиллан-беттан 26-чу дийнахь Роснефто мах хадийна шен Нохчийчуьрчу ‘Грознефтегаз’ филиалан долахь болчу бахамана. Цу компанин хьесапашца, иза бу 12 миллиард герга сом. Хетарехь, цу мехах дIайохка дагахь ю ‘Роснефт’ 51 процент ‘Грознефтегазан’ шен долахь йолу активш Нохчийчуьрчу куьйгаллина. Грознефтегазан’ активш Нохчийчоьнна йохка Iалашо юй шу, аьлла шайга хаттар дича, цу хаттарна жоп даларан метта кехатца жоп лур ду шаьш, аьлла тIаьхьатеттира Роснефтан Пресс центро тхуна жоп далар.